OBRAZLOŽITVENI MEMORANDUM

1. OZADJE PREDLOGA

Cilj tega predloga je oblikovati stališče, ki ga bo Evropska unija zastopala v okviru Generalnega sveta Svetovne trgovinske organizacije (STO), glede zahtevka Združenih držav za odstopanje od pravil STO za podaljšanje in razširitev področja uporabe zakona Združenih držav za oživitev gospodarstva v karibski kotlini (v nadaljnjem besedilu: CBERA) od 1. januarja 2015 do 31. decembra 2019 in tako Evropski uniji omogočiti, da podpre ta zahtevek za odstopanje.

2. PRAVNI ELEMENTI PREDLOGA

Člen 218(9) Pogodbe o delovanju Evropske unije (PDEU) določa, da kadar mora organ, ustanovljen z mednarodnim sporazumom, sprejeti sklep s pravnim učinkom, Svet na predlog Komisije ali visokega predstavnika Unije za zunanje zadeve in varnostno politiko sprejme sklep o stališču, ki ga je treba zavzeti v imenu Unije. Odobritev odstopanja, s katerim bi Združene države podaljšale in razširile področje uporabe obstoječega odstopanja, ki podeljuje preferencialno tarifno obravnavo za upravičene izdelke s poreklom iz upravičenih držav in ozemelj Srednje Amerike in Karibov, določenih v skladu z določbami CBERA, kakor je bil nazadnje spremenjen, spada na področje uporabe te določbe, ker sklep sprejme organ, ustanovljen z mednarodnim sporazumom (Generalni svet ali Ministrska konferenca STO), ki vpliva na pravice in obveznosti EU.

3. NEOBVEZNI ELEMENTI

Komisija bo pooblaščena za zavzetje stališča v imenu EU v podporo zahtevku Združenih držav za odstopanje od pravil STO za podaljšanje in razširitev področja uporabe obstoječega odstopanja v obsegu, ki bi Združenim državam omogočal dajatev prosto obravnavo za upravičene izdelke s poreklom iz upravičenih držav in ozemelj Srednje Amerike in Karibov od 1. januarja 2015 do 31. decembra 2019.

Združene države utemeljujejo svojo zahtevo z izrednimi okoliščinami glede gospodarskega položaja držav v karibski kotlini. Cilj spremenjenega CBERA je podpirati trgovino in gospodarski razvoj ter okrevanje teh držav s spodbujanjem širjenja njihove proizvodne zmogljivosti kot odgovor na bolj liberalen dostop in nove tržne priložnosti.

Združene države trdijo, da dajatev prosta obravnava v okviru CBERA ne bi smela vplivati na interese drugih članic, ki niso upravičene do takšne obravnave, in pričakuje se, da podaljšanje takšne dajatev proste obravnave ne bo povzročilo znatne preusmeritve uvoza izdelkov, ki izpolnjujejo pogoje CBERA, s poreklom iz članic, ki niso države upravičenke, v Združene države.

Ta zahtevek za odstopanje bi bil četrto podaljšanje preferencialne tarifne obravnave, ki trenutno velja do 31. decembra 2014. Združenim državam je bilo 15. februarja 1985 odobreno odstopanje od obveznosti iz odstavka 1 člena I za obdobje od 1. januarja 1984 do 30. septembra 1995. Združenim državam je bilo 15. novembra 1995 odobreno podaljšanje odstopanja v zvezi z odstavkom 1 člena I GATT 1994 za obdobje do 30. septembra 2005, nato pa ponovno 29. maja 2009 za obdobje do 31. decembra 2014, v obsegu, ki Združenim državam omogoča dajatev prosto obravnavo za upravičene izdelke s poreklom iz upravičenih držav in ozemelj, določenih v skladu z določbami CBERA.

Za EU zahtevek za odstopanje ne predstavlja gospodarskega dejavnika, saj dajatev prosta obravnava ne vpliva na trgovino med EU in državami upravičenkami.

2015/0023 (NLE)

Predlog

SKLEP SVETA

o stališču, ki ga sprejme Evropska unija v okviru Generalnega sveta Svetovne trgovinske organizacije glede zahtevka Združenih držav za odstopanje od pravil STO za podaljšanje in razširitev področja uporabe zakona Združenih držav za oživitev gospodarstva v karibski kotlini (CBERA)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(9) Pogodbe,

ob upoštevanju predloga Evropske komisije,

ob upoštevanju naslednjega:

(1) V skladu z odstavkom 3 člena IX Sporazuma STO so Združene države predložile zahtevek za podaljšanje odstopanja do 31. decembra 2019 in razširitev področja uporabe obstoječega odstopanja od obveznosti iz odstavka 1 člena I Splošnega sporazuma o carinah in trgovini 1994 (GATT 1994) v obsegu, ki Združenim državam omogoča dajatev prosto obravnavo za upravičene izdelke s poreklom iz upravičenih držav in ozemelj Srednje Amerike in Karibov (v nadaljnjem besedilu: države upravičenke), določenih v skladu z določbami CBERA iz leta 1983, kakor je bil spremenjen z zakonom o razširitvi oživitve gospodarstva v karibski kotlini iz leta 1990 in zakonom o trgovinskem partnerstvu med Združenimi državami in karibsko kotlino, zakonom o haitijski priložnosti na polobli s spodbujanjem partnerstva iz leta 2006, zakonom o haitijski priložnosti na polobli s spodbujanjem partnerstva iz leta 2008 ter zakonom o programu za haitijsko gospodarsko okrevanje iz leta 2010 (skupaj v nadaljnjem besedilu: CBERA, kakor je bil spremenjen).

(2) Združenim državam je bilo 15. februarja 1985 odobreno odstopanje od obveznosti iz odstavka 1 člena I za obdobje od 1. januarja 1984 do 30. septembra 1995. Združenim državam je bilo 15. novembra 1995 odobreno podaljšanje odstopanja v zvezi z odstavkom 1 člena I GATT 1994 za obdobje do 30. septembra 2005, nato pa ponovno 29. maja 2009 za obdobje do 31. decembra 2014, v obsegu, ki Združenim državam omogoča dajatev prosto obravnavo za upravičene izdelke s poreklom iz držav upravičenk, določenih v skladu z določbami CBERA.

(3) V odstavkih 3 in 4 člena IX Marakeškega sporazuma o ustanovitvi Svetovne trgovinske organizacije (Sporazum STO) so določeni postopki za odobritev odstopanja od obveznosti glede večstranskih trgovinskih sporazumov v Prilogi 1A ali 1B ali 1C k Sporazumu STO in njihovim prilogam.

(4) Odobritev tega odstopanja ne bi negativno vplivala niti na gospodarstvo Unije niti na trgovinske odnose z upravičenci do tega odstopanja. Poleg tega Unija na splošno podpira ukrepe za boj proti revščini in spodbujanje stabilnosti v državah upravičenkah.

(5) Zato je primerno sprejeti stališče, ki ga bo Unija zastopala na Generalnem svetu STO v podporo zahtevku Združenih držav za odstopanje –

SPREJEL NASLEDNJI SKLEP:

Člen 1

Stališče Evropske unije v okviru Generalnega sveta Svetovne trgovinske organizacije je podpora zahtevku Združenih držav za odstopanje v zvezi s podaljšanjem in razširitvijo področja uporabe zakona Združenih držav za oživitev gospodarstva v karibski kotlini (CBERA), kakor je bil nazadnje spremenjen, od 1. januarja 2015 do 31. decembra 2019 v skladu s pogoji zahtevka za odstopanje.

To stališče izrazi Komisija.

Člen 2

Ta sklep začne veljati na dan sprejetja.

V Bruslju,

Za Svet

Predsednik